Diari Oficial de la Generalitat Valenciana


Sumari del DOGV 8896, del 02-09-2020 (2020/6879)

RESOLUCIÓ de 20 d'agost de 2020, de la Direcció General de Medi Natural i d'Avaluació Ambiental, per la qual s'ordena la publicació de l'informe ambiental i territorial estratègic corresponent a l'expedient 78/19-EAE Benissa.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8896

Data del DOGV
:   02-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/6879


Data del document
:   20-08-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Benissa
    * impacte ambiental

RESOLUCIÓ de 20 d'agost de 2020, de la Direcció General de Medi Natural i d'Avaluació Ambiental, per la qual s'ordena la publicació de l'informe ambiental i territorial estratègic corresponent a l'expedient 78/19-EAE Benissa. [2020/6879]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, que estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 78/19-EAE Benissa.  
  
«Informe ambiental i territorial estratègic  
  
Tràmit: Avaluació ambiental del Pla de mobilitat urbana sostenible  
  
Promotor: Ajuntament  
Autoritat substantiva: Ajuntament  
Localització: Benissa (Alacant)  
Expedient: 78/3991-AAJ  
La Comissió d'Avaluació Ambiental, en sessió celebrada el 12 de desembre de 2019, va adoptar l'acord següent:  
Vista la proposta de l'Informe ambiental i territorial estratègic del Pla de mobilitat urbana sostenible (PMUS) de Benissa, en els termes següents:  
  
A) Documentació aportada  
En data 13 de juny de 2019 va tindre entrada, en el Servei d'Avaluació Ambiental Estratègica de la Subdirecció General d'Avaluació Ambiental, la sol·licitud de l'Ajuntament de Benissa per a iniciar el procés d'avaluació ambiental i territorial estratègica del Pla de mobilitat urbana sostenible (PMUS) del seu municipi, acompanyada del seu corresponent document inicial estratègic (DIE). La documentació aportada és conforme al que estableix l'article 50 de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
  
B) Planejament vigent  
El planejament vigent en el municipi de Benissa és el Pla general d'ordenació urbana, aprovat definitivament per la Comissió Provincial d'Urbanisme el 26 de juliol de 1982 (PGOU-1982). Aquest pla recobra la vigència a conseqüència de l'anul·lació judicial, per sentència del Tribunal Suprem, de data 14 d'agost de 2013, del Pla general aprovat definitivament per la Comissió Territorial d'Urbanisme (CTU) el 14 d'abril de 2003 (PGOU-2003). Aquest pla disposava de la Declaració d'impacte ambiental (DIA) emesa el 15 d'abril de 2002 per la directora general de Planificació i Gestió del Medi, expedient 625/98-AIA.  
  
El municipi de Benissa pertany a l'àrea funcional i comarca de la Marina Alta, i inclou en el seu terme els paisatges de rellevància regional PRR-27, Penyal d'Ifach i terrasses litorals de Benissa i Teulada, així com PRR-23, depressions i serres des de Gallinera fins a Castell de Castells. En relació amb els PRR, actualment es troba en redacció el document Objectius de qualitat i instruccions tècniques per a l'ordenació i gestió dels paisatges de rellevància regional de la Comunitat Valenciana, de consulta en:  
http://politicaterritorial.gva.es/va/web/planificacion-territorial-e-infraestructura-verde/paisatges-de-rellevancia-regional  
  
C) Pla de mobilitat urbana sostenible: objecte i justificació  
El PMUS de Benissa es redacta atenent els principis següents:  
  
- Voluntat política d'avançar cap a una mobilitat més sostenible.  
- Coordinació de les actuacions de mobilitat per als vianants i mobilitat rodada, disseny viari, transport públic, xarxa ciclista, estacionament, etc.  
- Participació ciutadana.  
- Informació i conscienciació.  
- Vigilància i control de les mesures adoptades.  
Aquests principis fonamenten l'objectiu últim del PMUS de reduir les emissions contaminants, el soroll i el foment de la utilització dels recursos energètics de manera més sostenible i eficient.  
Queda justificat l'objecte del PMUS per a fer front a la problemàtica associada als sistemes del transport, com són:  
- Problemes econòmics: despesa energètica i ús excessiu del vehicle privat, que comporta un excés d'ocupació de la via pública i requereix una inversió important en conservació d'infraestructures.  
- Problemes socials: menys qualitat de vida dels ciutadans per problemes derivats del trànsit i la falta de transport públic, les barreres arquitectòniques que dificulten l'accés de la població a la mobilitat universal, la baixa permeabilitat dels desplaçaments i la possibilitat de millora en la participació de la ciutadania en la presa de decisions del seu municipi.  
- Ambientals: contaminació acústica i ambiental (emissions de gasos contaminants) provocada pels vehicles motoritzats, que agreuja els efectes del canvi climàtic i la conscienciació dels habitants de Benissa.  
De manera particular, a Benissa s'han detectat com a principals problemes a resoldre pel PMUS:  
- Insuficiència de les infraestructures de transport públic.  
- Falta d'intermodalitat entre les diverses formes de transport.  
- Connectivitat interurbana insuficient en formes de transport sostenibles, amb una dependència important del vehicle privat en els trajectes diaris principals.  
- Connectivitat insuficient entre les diverses zones urbanitzades del municipi.  
- Efecte barrera de la carretera N-332 al seu pas pel nucli urbà.  
  
- L'estació de la línia de ferrocarril es troba situada a 2 km del nucli urbà principal (actualment, fora de servei per obres).  
  
D) Característiques del Pla de mobilitat urbana sostenible  
D.1. Àmbit de la proposta  
L'àmbit d'aplicació del PMUS se circumscriu al terme municipal de Benissa, de 69,71 km² i amb una població de 10.768 habitants censats, que s'incrementen en els mesos d'estiu fins als, aproximadament, 41.500 habitants.  
  
D.2. Estudi d'alternatives  
En el DIE s'informa que les alternatives proposades en el PMUS es redueixen a la implantació del mateix PMUS o la no implantació d'aquest. La consideració de variables temporals i econòmiques determina els tres escenaris-alternatives previstos per al desenvolupament del pla.  
Els intervals temporals i econòmics, base de les alternatives proposades, són:  
- Alternativa 0: Do nothing. Suposa no desenvolupar un pla específic que regule la mobilitat sostenible en el municipi; per a regular actuacions orientades per aquest principi s'ha de recórrer a la planificació vigent actualment en el municipi, és a dir, al PGOU de 1982. L'adopció d'aquesta alternativa impossibilita aconseguir els objectius de sostenibilitat que hui regulen la mobilitat municipal.  
Aquesta alternativa suposa que el nucli urbà i la zona d'urbanitzacions del litoral continuaran connectades únicament amb mitjans motoritzats, per tant, es mantindran els nivells actuals de contaminació acústica i atmosfèrica.  
- Alternativa 1: planificació de la mobilitat a curt termini. Suposa l'adopció de mesures a curt termini i pressupost baix, de fàcil implantació, perquè depenen exclusivament de decisions del mateix ajuntament. «Es tracta de propostes específiques i localitzades de manera puntual, com la millora d'elements existents, per a provocar xicotets canvis en la manera de desplaçar-se de la ciutadania, però que puguen arribar a canviar la mobilitat d'un gran conjunt de persones, i migrar cap a una mobilitat més sostenible en el municipi.»  
- Alternativa 2: planificació de la mobilitat a mitjà termini. Inclou la realització de mesures tant a curt termini com a mitjà termini, que poden dependre de la implantació d'actuacions prèvies, el cost de les quals es troba entre els rangs mitjà i alt, a més de poder presentar més dificultat per la possibilitat d'haver d'aconseguir acords amb altres administracions o agents, els quals necessiten coordinació supramunicipal. Aquestes propostes es troben emmarcades en un àmbit geogràfic més gran, normalment estés al conjunt del municipi.  
- Alternativa 3: planificació de la mobilitat a llarg termini. Engloba mesures a curt termini, a mitjà i a llarg termini. Li corresponen, per tant, totes les mesures o actuacions previstes, independentment de la dificultat de desenvolupament o el cost de la implantació d'aquestes. Per a la posada en marxa d'aquestes es considera un horitzó temporal alt, per la necessitat d'acords entre totes les administracions implicades en la gestió de la mobilitat.  
  
D.3. Característiques de la proposta  
Els objectius principals del PMUS són:  
1. Reducció de les emissions contaminants.  
2. Reducció dels nivells de soroll.  
3. Utilització dels recursos energètics de manera més sostenible i eficient.  
Els objectius principals determinen els objectius específics següents:  
  
1. Potenciar el vianant com a principal protagonista de la mobilitat, especialment en el nucli urbà.  
2. Potenciar l'ús del transport públic en desplaçaments urbans i interurbans, i millorar-ne la connexió amb altres formes de transport.  
  
3. Revisar la jerarquia viària, millorar els fluxos de trànsit i recuperar el nucli urbà, fonamentalment per a la mobilitat dels vianants.  
4. Fomentar l'ús de la bicicleta com a forma de transport quotidià.  
  
5. Integrar les polítiques de desenvolupament urbà amb les de mobilitat.  
6. Organitzar l'espai destinat a l'estacionament en superfície.  
7. Afavorir la descarbonització del sistema de transport.  
8. Fer de la dissuasió i la prevenció la base de la disciplina circulatòria.  
9. Millorar la seguretat viària i la convivència pacífica entre tots els usuaris de la via.  
10. Aconseguir un municipi accessible a tots els ciutadans.  
11. Millorar la gestió de la mobilitat.  
  
Per al desenvolupament dels objectius específics es defineixen cinc àrees estratègiques:  
1. Mobilitat per als vianants i accessible.  
2. Foment de la mobilitat ciclista.  
3. Foment de l'ús del transport públic.  
4. Trànsit privat i espai urbà.  
5. Altres propostes.  
I és en el marc de les àrees estratègiques en el qual s'estableixen les actuacions concretes, qualitatives i quantitatives del PMUS, i se'n proposen un total de 41.  
1. Mobilitat per als vianants i accessible  
Actuació 1. Condicionament del centre històric per als vianants  
Actuació 2. Ampliació de les zones de prioritat invertida  
Actuació 3. Potenciació de la xarxa d'itineraris per als vianants  
Actuació 4. Senyalització i informació d'itineraris per als vianants  
Actuació 5. Millora de la permeabilitat  
Actuació 6. Pla d'accessibilitat universal  
Actuació 7. Itineraris escolars segurs  
Actuació 8. Millora d'accessos a centres educatius. Rutes escolars segures  
Actuació 9. Millora de voreres i interseccions  
Actuació 10. Estat de la senyalització horitzontal i vertical  
Actuació 11. Elements de restricció de l'estacionament  
  
2. Foment de la mobilitat ciclista  
Actuació 12. Connexió ciclista amb Senija  
Actuació 13. Connexió ciclista amb l'estació d'FC  
Actuació 14. Connexió ciclista amb Teulada  
Actuació 15. Millora de la seguretat ciclista  
Actuació 16. Xarxa d'itineraris ciclistes en el nucli urbà  
Actuació 17. Desenvolupament de la Via Litoral  
Actuació 18. Normativa de regulació ciclista  
Actuació 19. Xarxa d'aparcabicis municipal  
  
3. Foment de l'ús del transport públic  
Actuació 20. Ampliació de destinacions de l'autobús públic urbà  
Actuació 21. Ampliació horària i estacional de l'autobús públic urbà  
  
Actuació 22. Millora i optimització de les parades d'autobús públic  
  
Actuació 23. Millora de l'accessibilitat al transport públic  
Actuació 24. Desenvolupament de noves concessions interurbanes  
Actuació 25. Foment de la intermodalitat tren-autobús-bicicleta  
  
4. Trànsit privat i espai urbà  
Actuació 26. Condicionament de zones d'aparcament  
Actuació 27. Redisseny de l'av. del País Valencià  
Actuació 28. Senyalització de zones d'aparcament dissuasiu Park&Walk  
Actuació 29. Reordenació de seccions viàries  
Actuació 30. Calmat de trànsit. Implantació de «zones 30»  
Actuació 31. Actuacions viàries de caràcter puntual  
Actuació 32. Zones de càrrega i descàrrega i senyalització  
Actuació 33. Implantació de punts de recàrrega de vehicles elèctrics  
Actuació 34. Millora de l'accés al polígon industrial La Pedrera  
  
5. Altres propostes  
Actuació 34. Foment del gaudi sostenible del medi ambient  
Actuació 35. Adaptació del PGOU a les noves propostes de mobilitat urbana  
Actuació 36. Coordinació amb plans d'acció territorial autonòmics  
  
Actuació 37. Creació d'una oficina municipal de mobilitat  
Actuació 38. Publicació de memòries anuals de mobilitat  
Actuació 39. Revisió decennal del PMUS  
Actuació 40. Pla de seguretat viària  
Actuació 41. Pla de comunicació, divulgació i sensibilització  
  
D.4. Efectes previsibles del PMUS en el medi ambient  
En l'apartat 4 del document inicial estratègic es du a terme, a escala de terme municipal, el diagnòstic ambiental i territorial, entés com a punt de partida sobre el qual plantejar mesures estratègiques per a minimitzar les emissions atribuïdes al sector transport, basades principalment en un nou model de mobilitat.  
En aquest apartat es realitza una aproximació a la problemàtica generada per la contaminació acústica i l'atmosfèrica, sobre la base de les dades proporcionades en documents publicats pel Ministeri per a la Transició Ecològica i la Generalitat, referenciades a les dades proporcionades per l'Institut Valencià d'Estadística.  
En l'apartat 5.1 del DIE es recullen els efectes previsibles sobre el medi ambient, s'hi indica que l'impacte derivat de l'adopció del PMUS serà positiu per la pròpia naturalesa, amb els efectes següents:  
- Connectar i revaloritzar la infraestructura verda del territori.  
- Dotar el viari d'una jerarquia adequada al nucli urbà de Benissa per a pal·liar els efectes del trànsit durant els mesos d'estiu.  
- La reducció de la contaminació, tant la deguda a emissions com la deguda al soroll, per la reducció de l'ús del vehicle privat a favor del transport públic col·lectiu o l'ús de mitjans de transport no motoritzats.  
  
- Reducció de l'ús de recursos no renovables (combustibles fòssils) a conseqüència del canvi de modalitat del transport.  
Aquests efectes, a més de millorar la qualitat ambiental (atmosfèrica i acústica), repercuteixen positivament en la qualitat de vida dels ciutadans, ja que fomenten hàbits de vida més saludables.  
En l'apartat 6 s'enuncien els plans sectorials i territorials concurrents que cal destacar:  
1. El PGOU de Benissa (actualment en elaboració).  
2. Estratègia territorial de la Comunitat Valenciana (ETCV).  
3. El Pla d'acció territorial de la infraestructura verda del litoral de la Comunitat Valenciana (PATIVEL).  
4. El Pla d'acció territorial de caràcter sectorial sobre prevenció del risc d'inundació a la Comunitat Valenciana (PATRICOVA).  
  
5. Pla d'acció territorial de les comarques centrals (en elaboració).  
  
6. Pla d'acció territorial forestal de la Comunitat Valenciana (PATFOR).  
7. Document estratègic per a la millora de la mobilitat, les infraestructures i el transport de la Comunitat Valenciana. Programa Uneix 2018-2030.  
8. Estratègia valenciana davant el canvi climàtic 2013-2020 (EVCC).  
9. Estratègia valenciana davant el canvi climàtic i energia 2030.  
10. Decret 103/2006 de declaració del paisatge protegit de la serra de Bèrnia i Ferrer.  
11. Estratègia espanyola de mobilitat sostenible (EEMS).  
  
E) Consultes  
Per part de la Subdirecció General d'Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica, d'acord amb l'article 51.1 de la LOTUP, la documentació aportada s'ha sotmés a consulta a les següents administracions públiques afectades.  
  
Administració pública consultada Consulta Informe  
Direcció General d'Obres Públiques, Transport i Mobilitat Sostenible.  
Servei de Mobilitat 03/09/19 13/08/19  
Direcció General d'Obres Públiques, Transport i Mobilitat Sostenible.  
Servei de Planificació 27.11.2019  
Direcció General de Política Territorial i Paisatge  
Servei d'Ordenació del Territori. ETCV, PATIVEL -  
Direcció General de Política Territorial i Paisatge  
Servei d'Ordenació del Territori. PATRICOVA 06/11/19  
Direcció General de Política Territorial i Paisatge  
Servei d'Infraestructura Verda i Paisatge. PAISATGE 29.11.2019  
Ministeri de Foment  
Demarcació de Carreteres de l'Estat a la Comunitat Valenciana 17/10/19  
  
  
Els informes rebuts es publicaran en el web www.agroambient.gva.es/va/web/evaluacion-ambiental/seguiment-d-expedients, juntament amb l'informe ambiental i territorial estratègic.  
  
F) Identificació i valoració de possibles efectes sobre el medi ambient  
D'acord amb el que s'ha estipulat en l'article 46.3 de la LOTUP, l'òrgan ambiental i territorial haurà de determinar, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació de l'existència d'efectes significatius sobre el medi ambient, amb la consulta prèvia a les administracions públiques afectades a les quals es refereixen els articles 48.d i 51.1 de la LOTUP.  
Conceptualment, els plans de mobilitat urbana sostenible constitueixen l'instrument adequat per a aconseguir donar resposta a les necessitats de mobilitat de persones i mercaderies en l'àmbit urbà i reduir les repercussions negatives del sistema de transport sobre l'economia, la societat i el medi ambient. Aquesta mobilitat sostenible ha de perseguir, igualment, l'accessibilitat universal, és a dir, facilitar l'accés de la població als béns, serveis i llocs de treball.  
La consecució d'aquests objectius generals es du a terme actuant, fonamentalment, sobre dos àmbits:  
- Un nou equilibri de les formes de transport que aposta, fonamentalment, per les que tenen més eficàcia ambiental i social: transport públic davant del privat i formes de transport no motoritzat. Aconseguir aquest objectiu requereix tant mesures d'estímul cap a les noves formes de transport com mesures dissuasives. Per a fer-ho, s'ha d'actuar tant sobre aspectes estructurals (infraestructures necessàries) com de regulació urbanística (tipologia edificatòria, relació espais públics/privats, estàndards d'aparcaments per a diverses formes de transport).  
  
- La planificació urbana i el model de ciutat, per a disminuir la necessitat de mobilitat urbana, tant en necessitat com en longitud de desplaçaments.  
Des del punt de vista ambiental, els PMUS han de contribuir a un ús racional del sòl per a atendre les demandes de mobilitat, al canvi modal prioritzant les formes més sostenibles, la reducció de la necessitat de desplaçaments, tant en nombre com en distància, que propicie l'adquisició d'hàbits saludables (caminar i desplaçar-se amb bicicleta) i que contribuïsca, al mateix temps, a la disminució de les emissions originades pel sector transport, com són les que es refereixen a emissions de gasos d'efecte d'hivernacle (CO2), les emissions de contaminants que perjudiquen la qualitat de vida dels ciutadans (entre altres, diòxid de nitrogen NO2, compostos orgànics volàtils COV, monòxid de carboni CO, diòxid de sofre SO2, material particulat PM) i les emissions acústiques originades pel trànsit.  
En aquest sentit s'expressa l'article 10.2 de la Llei 6/2011, d'1 d'abril, de la Generalitat, de mobilitat de la Comunitat Valenciana, quan indica que «2. La definició de paràmetres i objectius assenyalats en el punt anterior s'ha d'acompanyar dels indicadors que es consideren pertinents en relació amb el volum total de desplaçaments i el repartiment modal que tenen, així com dels nivells associats de consums energètics, ocupació de l'espai públic, soroll i emissions atmosfèriques, amb la particularització de les d'efecte d'hivernacle. L'evolució d'aquests últims paràmetres tendirà a reduir-se progressivament d'acord amb els ritmes i límits que s'establisquen reglamentàriament en relació amb el desenvolupament de les polítiques energètiques i ambientals».  
Atesos els criteris anteriors, es realitza l'avaluació ambiental estratègica del PMUS de Benissa en funció de les propostes realitzades, partint de la consideració, tal com recull la documentació aportada, que les propostes es plantegen en sòl urbà i no urbanitzable (afecten camins ja existents) del municipi, i sense perjudici de la incardinació ulterior del PMUS amb altres instruments de mobilitat de caràcter supramunicipal.  
  
El PMUS de Benissa atén el que, quant a competències administratives, estableix l'article 3.2 de la Llei 6/2011, de mobilitat de la Comunitat Valenciana, per la qual cosa l'avaluació ambiental estratègica d'aquest s'ha de dur a terme sobre les propostes que siguen de competència municipal.  
1. Mobilitat per als vianants i accessible. Les actuacions proposades dins d'aquesta àrea estratègica tenen com a objectiu fomentar el transvasament d'usuaris de les formes motoritzades a les no motoritzades. L'objectiu es basa en tres eixos principals: potenciar els itineraris per als vianants, fer permeable el territori i dotar d'accessibilitat universal el medi urbà.  
S'hi preveuen dos àmbits d'actuació:  
- El nucli urbà, en el qual es proposa el disseny de nous espais o l'adaptació dels que ja hi ha (rebaix de voreres, elevació de pas per a vianants, eliminació d'obstacles, etc.) i canvi de secció de vies a plataforma única establint carrers de prioritat invertida (zones 30).  
  
- En camins tradicionals, se'n proposa l'habilitació com a vies exclusives per a mobilitat sostenible, dotant-los d'elements lligats al turisme actiu (miradors i parades) per a convertir-los en vies de connexió amb els corredors verds definits en l'ETCV.  
La conseqüència de l'adopció d'aquestes actuacions és la disminució de l'ús del vehicle privat, amb la disminució consegüent d'emissions acústiques i atmosfèriques.  
2. Foment de la mobilitat ciclista. Aquesta àrea estratègica es fonamenta en la potenciació de l'ús de la bicicleta i la creació i connexió d'una infraestructura ciclista adequada, així com una millora de la seguretat viària dels usuaris d'aquest mitjà de transport. Les actuacions tenen per objecte augmentar els quilòmetres d'infraestructura ciclista (carril bici protegit, vorera bici, ciclocarrer, etc.), millorar la seguretat ciclista i incrementar el nombre de viatges amb aquest mitjà de transport en detriment dels motoritzats.  
Es proposa articular la xarxa municipal de vies ciclistes (a implantar en camins existents) amb la xarxa ciclo-rutes de la xarxa d'itineraris per a formes de transport no motoritzats definida per la Generalitat (XINM), connectant el nucli urbà de Benissa amb el dels municipis confrontants.  
  
3. Foment de l'ús del transport públic. El canvi a formes de transport més sostenibles passa per la millora del transport públic mitjançant l'adopció de mesures en diversos àmbits:  
- Implantació de les noves concessions de transport amb autobús per carretera estudiades per la conselleria competent en la matèria.  
- Nova posada en servei de la línia 9 del TRAM d'Alacant.  
- Construcció del Tren de la Costa.  
- Implantació d'un servei llançadora amb autobús a l'estació de tren.  
- Millora del transport amb autobús públic entre les diverses zones del municipi (interior i litoral) ampliant destins i horaris.  
- Implantació d'una xarxa d'estacionament de bicicletes en les parades i estacions de transport públic.  
- Increment d'accessibilitat universal al transport públic, amb mesures de millora de parades, potenciant-ne la visibilitat i accessibilitat i actuant sobre marquesines, panells informatius, etc.  
4. Trànsit privat i espai urbà. Les actuacions proposades van encaminades a desbloquejar els colls de botella de la xarxa viària, impulsar els mitjans de transport sostenible, el foment del transport col·lectiu a demanda, la utilització de bicicletes i la implantació d'aparcaments dissuasius en vores de la trama urbana (en sòl urbà i urbanitzable) condicionant els solars d'aparcament mitjançant la pavimentació, il·luminació i senyalització d'aquests.  
La construcció de la variant de la N-332 constitueix l'oportunitat per a reconvertir el traçat alliberat com a principal eix estructurant del nucli urbà, amb un protagonisme més gran del vianant i la bicicleta.  
Quant al transport de mercaderies, es proposa l'estudi, homogeneïtzació i regulació de les places actuals de càrrega i descàrrega, de manera que se n'optimitze la distribució i l'ús. D'altra banda, es proposa l'estudi de l'accés al polígon industrial La Pedrera, situat en la N-332, amb vista al desenvolupament complet dels solars buits actuals, que comportaria un increment del nivell de trànsit.  
5. Altres propostes. Inclou les actuacions relacionades amb la gestió de la mobilitat i el trànsit, la coordinació amb ens o organismes i plans superiors, la realització d'activitats de divulgació i comunicació per al coneixement del PMUS, i el foment de la mobilitat sostenible, així com la creació d'itineraris d'oci que afavorisquen l'ús del medi ambient de manera sostenible, accedint als recursos paisatgístics dels quals disposa el municipi, sota els principis següents:  
  
- Facilitar l'accés dels ciutadans als recursos paisatgístics de més valor.  
- Promoure itineraris i miradors que permeten la percepció del paisatge i que siguen accessibles per mitjans de transport no motoritzats.  
- Evitar l'artificialització dels seus elements i espais.  
- Especial atenció als miradors i itineraris periurbans i als camins relacionats amb la mar (futura Via Litoral prevista pel PATIVEL).  
  
Informes sectorials rebuts  
- L'informe del Servei de Mobilitat indica que l'àmbit i contingut del PMUS es consideren adequats en relació amb les determinacions de la Llei 6/2011, de mobilitat de la Comunitat Valenciana.  
En l'Informe es realitzen observacions respecte al Document I: anàlisi i diagnòstic i Annex I, Propostes, entre les quals s'indica que la proposta de l'actuació 26 «no resulta viable per al cas del tram 1 en l'avinguda del País Valencià, ja que l'eixample de voreres proposat és incompatible amb el fet de mantindre els dos carrils de circulació i construir un nou carril bici, com es proposa el l'actuació 15, ja que la secció disponible és, sens dubte, insuficient.»  
Les observacions realitzades han de ser introduïdes en el PMUS amb la finalitat de completar-lo, i s'ha de remetre a aquest servei, com a òrgan competent en matèria de mobilitat de la Generalitat, per a l'emissió de l'informe previ a l'aprovació del Pla per l'Ajuntament de Benissa, segons el que s'ha previst en l'article 10 de la Llei de mobilitat de la Generalitat.  
- El Servei de Planificació assenyala que s'han identificat els estudis necessaris, pel que fa a les competències d'aquest servei (afecció a infraestructures de titularitat autonòmica i xarxa estructural viària), per a la consideració d'aquests en l'elaboració del PMUS. L'informe considera que, segons la documentació presentada, el PMUS és compatible amb la legislació sectorial de carreteres vigent. No obstant això, s'hi realitzen les observacions següents:  
· Les actuacions que afecten les carreteres de titularitat estatal (AP-7) o de la Diputació d'Alacant (CV-741, CV-745, CV-746 I CV-750) necessitaran un informe del titular de la via.  
· Respecte a la Xarxa d'Itineraris No Motoritzats (XINM), s'hi informa:  
- Els itineraris proposats en l'Estudi de planejament de la XINM han de ser desenvolupats mitjançant els projectes corresponents, que en determinaran el traçat i tipologia de plataforma, en funció d'uns estudis més detallats que els duts a terme per a l'estudi de planejament.  
  
- En les fitxes que inclouen itineraris proposats en l'Estudi de planejament de la XINM:  
- No haurien de donar-se detalls de la tipologia de la plataforma, ja que el que s'ha indicat en l'estudi de planejament només són propostes que han de ser estudiades amb més detall per al projecte de cada itinerari.  
- Ha d'estar-hi el titular de la via com a agent implicat, com és el cas de la Diputació d'Alacant en les actuacions 11 i 16.  
- La carretera CV-7470 és de titularitat municipal, la qual cosa ha de ser corregida en les fitxes.  
· Respecte al foment de l'ús del transport públic, s'hi haurà d'incloure també la línia L7 (Xàbia-Alacant-Aeroport), inclosa en el projecte CV-202, les Marines-Alacant, que té parada en el municipi de Benissa.  
· Respecte a l'actuació de millora de l'accés al polígon industrial La Pedrera, aquesta actuació necessitarà la coordinació i autorització del Ministeri de Foment.  
- La Demarcació de Carreteres de l'Estat a la Comunitat Valenciana emet un informe favorable amb caràcter vinculant respecte al PMUS de Benissa, amb subjecció a dues condicions particulars:  
· Quan el desenvolupament del PMUS puga afectar carreteres de titularitat estatal, s'haurà d'aplicar, juntament amb els condicionants del pla, el que s'estableix en la Llei 37/2015, de 29 de setembre, de carreteres, i el seu reglament (RD 1812/1994).  
· Qualsevol actuació de les contingudes en el PMUS haurà de ser compatible amb el funcionament normal de les carreteres de titularitat estatal.  
- El Servei d'Ordenació del Territori informa que el PMUS de Benissa es troba afectat per perillositat d'inundació i és compatible amb el Pla d'acció territorial sobre prevenció del risc d'inundació a la Comunitat Valenciana (PATRICOVA), sempre que els projectes d'execució derivats de les actuacions que proposa el PMUS, que comporten alteració de la rasant i les seues afeccions, complisquen les condicions que estableix l'article 21 de la normativa del PATRICOVA.  
  
- El Servei d'Infraestructura Verda i Paisatge assenyala que, en intervindre sobre la xarxa de comunicacions, s'incidirà sobre la infraestructura verda i, per això, ha de ser tinguda en compte en l'elaboració del pla; sobre això, s'hi indiquen els continguts a incorporar per a completar la documentació del PMUS.  
Vist que el municipi està inclòs en l'àmbit del Pla d'acció territorial de la infraestructura verda del litoral (PATIVEL), es garantirà el compliment de les seues determinacions; a més, s'hi indica la necessitat de redactar un programa de paisatge com a instrument necessari que cal acompanyar als projectes per a l'execució d'actuacions en aquest àmbit.  
Finalment, s'hi indica que Benissa està inclosa en l'àmbit del Pla d'acció territorial de les comarques centrals, actualment en tramitació, i el PMUS es pot veure afectat per les seues determinacions en el moment de l'aprovació d'aquest.  
  
Valoració  
Tenint en compte el que s'ha dit amb anterioritat, i analitzades les propostes del PMUS de Benissa, s'entén que, en conjunt, aquestes mesures:  
1. Col·laboren a un ús més racional de l'espai públic i de les necessitats socials i econòmiques del municipi.  
2. Propicien el canvi modal cap al tipus de transport més sostenible: el desplaçament a peu i en bicicleta, amb la reducció de consum energètic consegüent.  
3. Desincentiva l'ús del vehicle privat en favor del públic.  
4. Afavoreix, a llarg termini, la reducció dels impactes associats a les formes motoritzades: emissions contaminants, gasos d'efecte d'hivernacle i emissions acústiques.  
A cada programa d'actuació s'han associat indicadors de seguiment amb la finalitat d'avaluar i quantificar el compliment dels objectius del PMUS, si bé es realitzen les consideracions següents:  
- S'ha de concretar el valor inicial dels indicadors i quantificar l'objectiu que es vol aconseguir.  
- Es troben a faltar indicadors amb més caràcter ambiental, entre els quals caldria incloure:  
· Els que permeten calcular l'empremta de carboni de la mobilitat al municipi de Benissa (sobre la base de les emissions CO2), un aspecte que requeriria l'adopció d'una determinada metodologia de càlcul de l'empremta de carboni en la mobilitat urbana de Benissa, i la periodicitat d'aquesta.  
· Nivell sonor de recepció extern (dB) produït pel trànsit en diverses localitzacions municipals que siguen representatives del model de mobilitat proposat.  
S'haurà d'ajustar la correspondència entre el número d'actuació indicat en l'esborrany del pla i el de les fitxes corresponents. En el condicionament dels terrenys utilitzats com a aparcament dissuasiu, s'hauran d'estudiar alternatives a la pavimentació que no comporten el segellament del sòl, com poden ser els paviments drenants o la compactació del sòl.  
Respecte a la millora de l'accés al polígon industrial i les actuacions relacionades amb la Via Litoral, propostes únicament enunciades en la documentació, no són objecte d'avaluació en aquest PMUS.  
  
G) Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic, mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
La Llei 21/2013, de 9 de desembre, d'avaluació ambiental, estableix en l'article 6 quins plans i programes, així com les modificacions d'aquests, estan sotmesos a avaluació ambiental estratègica de conformitat amb els procediments que estableix la legislació d'avaluació ambiental. En concordança, l'article 46 de la LOTUP especifica els plans i programes que seran objecte de l'avaluació ambiental i territorial estratègica. En aquest context, l'avaluació ambiental estratègica és aplicable als plans de mobilitat.  
  
H) Proposta d'acord  
Analitzada la proposta del Pla de mobilitat urbana sostenible de Benissa, cal considerar que aquesta actuació quedaria emmarcada en l'article 46.3 de la LOTUP, per considerar que es tracta d'una modificació menor del planejament i no és marc de projectes sotmesos a avaluació d'impacte ambiental.  
Per això, segons estableix l'article 51.2.b de la LOTUP, i per considerar que, d'acord amb els criteris de l'annex VIII d'aquesta llei, la proposta del Pla de mobilitat urbana sostenible de Benissa no té incidència significativa negativa en el model territorial del municipi de Benissa, no és marc de projectes sotmesos a avaluació d'impacte ambiental, afecta sòl urbà i camins existents en sòl no urbanitzable, no afecta espais protegits ni forestals, i havent tingut en compte les consultes realitzades, es pot concloure que el procediment d'avaluació ambiental simplificada és suficient per a determinar que la proposta del Pla de mobilitat urbana sostenible de Benissa no presentarà efectes significatius negatius sobre el medi ambient.  
  
D'acord amb el que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible de Benissa, d'acord amb els criteris de l'annex VIII de la LOTUP, perquè no té efectes significatius negatius sobre el medi ambient; per tant, correspon continuar la tramitació del programa d'acord amb la seua normativa sectorial, amb el compliment de les determinacions següents:  
1. La redacció definitiva del PMUS de Benissa haurà d'incloure els aspectes següents:  
1) Ha d'incorporar la metodologia i el càlcul de l'empremta de carboni derivada del model de mobilitat proposat i els indicadors de seguiment de caràcter mediambiental que es consideren adequats, en concret, emissions CO2 equivalent.  
2) Ha d'incorporar el procediment per al seguiment de la contaminació acústica derivada del model de mobilitat proposat, així com l'indicador corresponent del nivell sonor extern.  
3) Ha de completar la proposta d'indicadors de seguiment amb els valors inicials i els valors objectius que cal aconseguir.  
4) S'ha de completar la part normativa del pla, per a la qual cosa s'hauran d'establir condicionants de compatibilitat amb la normativa del PATRICOVA, per als projectes d'execució que desenvolupen les actuacions del PMUS.  
2. El PMUS s'haurà de completar amb les determinacions que indica l'Informe del Servei de Mobilitat de 30 de setembre de 2019, i s'haurà de sol·licitar a aquest servei l'informe, prèviament a l'aprovació definitiva municipal, així com incorporar-hi, si és el cas, les determinacions que s'indiquen en aquest.  
3. El PMUS haurà de completar la seua documentació amb els continguts assenyalats en l'informe emés pel Servei d'Infraestructura Verda i Paisatge.  
Segons estableix l'article 51.7 de la LOTUP, l'Informe ambiental i territorial estratègic perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha aprovat el Pla de mobilitat urbana sostenible de Benissa en el termini màxim de quatre anys des de la publicació d'aquest. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la proposta.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
En vista de tot el que s'ha dit anteriorment, la Comissió d'Avaluació Ambiental acorda: emetre l'Informe ambiental i territorial estratègic favorable en el procediment simplificat d'avaluació ambiental i territorial estratègica del Pla de mobilitat urbana sostenible de Benissa, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Notificar a les persones interessades que contra aquesta resolució, com que no és un acte definitiu en via administrativa, no es pot interposar cap recurs, la qual cosa no és un inconvenient perquè puguen utilitzar-se els mitjans de defensa que, en el seu dret, consideren pertinents.  
Us ho notifique perquè en tingueu coneixement i als efectes oportuns.  
  
I se certifica abans d'aprovar l'acta corresponent i a reserva dels termes precisos que se'n deriven, tal com ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
  
València, 19 de desembre de 2019.- El secretari de la Comissió d'Avaluació Ambiental: José del Valle Arocas.»  
  
València, 20 d'agost de 2020.- El director general de Medi Natural i d'Avaluació Ambiental: Benjamín Pérez Rocher.